Net toe SA dink beurtkrag is verby…Argieffoto (Foto: Mujahid Safodien/AFP) Net toe beurtkrag ná weke se instelling eindelik oor die naweek afgeskaf is, het Eskom Maandag laat weet die kans vir nóg beurtkrag is nou weer groot. Dit nadat vyf opwekkers by die kragstasie in Kriel, Mpumalanga, die gees gegee het. Gevolglik is Eskom ongeveer 2 000 MW se opwekkingskapasiteit kwyt. “Beurtkrag kan op kort kennisgewing ingestel word indien nóg opwekkingskapasiteit verlore gaan,” lui Eskom se jongste verklaring. Suid-Afrikaners moes die afgelope weke ŉ strawwe beurtkragskedule trotseer nadat ŉ onwettige staking die kragvoorsiener lamgelê het. Die kragvoorsiener sê dit lyk asof twee foute by die Kriel-kragsentrale veroorsaak is deur erge mistigheid wat die afgelope dae in die omgewing geheers het. Dit is nie seker hoe mistigheid tot die fout kon bygedra het nie. “Die oorsaak van die foute word ondersoek,” sê Eskom. “Verskeie kragopwekkers sal na verwagting vandag by die stelsel gevoeg word, maar indien die herindiensstelling van hierdie opwekkers vertraag word, of nóg opwekkers onverwags die gees gee, sal ons beurtkrag moet instel.” ŉ Reusagtige 17 000 MW is tans nie beskikbaar nie weens onverwagte afbrekings, terwyl net meer as 1 000 MW weens beplande opknappings uit diens is. “Eskom werk hard om soveel kragopwekkers so gou moontlik weer in diens te neem.”